SKRIFTLIG FORESPØRGSEL E-0664/01

af Philip Bushill-Matthews (PPE-DE) til Rådet

(8. marts 2001)

Om: Det Europæiske Råd i Lissabon og fremme af social inddragelse

Det Europæiske Råd i Lissabon i 2000 opfordrede Rådet og Kommissionen til at sørge for, at fremme af social inddragelse integreres i medlemsstaternes politikker for beskæftigelse, uddannelse og erhvervsuddannelse, sundhed og boliger. Hvilke konkrete skridt er der taget i så henseende, og hvilken foranstaltninger er der truffet på fællesskabsplan i form af en foranstaltning under strukturfondene?

Svar

(13. juli 2001)

Med bistand fra Udvalget for Social Beskyttelse har Rådet allerede:

- i oktober 2000 vedtaget målsætninger for bekæmpelse af fattigdom og social udstødelse, som derefter blev godkendt af Det Europæiske Råd i Nice; på grundlag af disse målsætninger blev medlemsstaterne opfordret til inden juni 2001 at indsende deres nationale handlingsplaner for en periode på to år

- i oktober 2000 vedtaget konklusioner om strukturelle indikatorer for beskæftigelse og social samhørighed og opfordret Udvalget for Social Beskyttelse og Beskæftigelsesudvalget til for fremtiden at fortsætte deres arbejde med dette spørgsmål på en samordnet måde

- i november 2000 vedtaget en situationsrapport om den fremtidige udvikling i socialbeskyttelsen (pensioner), som derefter blev forelagt for Det Europæiske Råd i Nice, og i marts 2001 en foreløbig undersøgelse om pensionernes holdbarhed på lang sigt, som derefter blev forelagt for Det Europæiske Råd i Stockholm; der vil blive forelagt en mere omfattende rapport om pensionernes holdbarhed for Det Europæiske Råd i Göteborg i juni 2001.

Der vil i løbet af 2001 blive indledt arbejde med de resterende prioritetsområder vedrørende modernisering og forbedring af socialbeskyttelsen, som blev fastlagt i Rådets konklusioner af 17. december 1999, nemlig:

- det skal kunne betale sig at arbejde og sikre en fast indkomst, og

- der skal sikres bæredygtig sundhedspleje af høj kvalitet.

Hvad angår strukturfondene indeholder forordningen om Den Europæiske Socialfond bestemmelser om at støtte og supplere medlemsstaternes foranstaltninger til udvikling af arbejdsmarkedet og de menneskelige ressourcer på de områder, der er nævnt i artikel 2, litra a) - e). Disse konkrete foranstaltninger skal fastlægges af de enkelte medlemsstater i overensstemmelse med dens prioriteter og i samarbejde med Kommissionen inden for deres respektive fællesskabsstøtteramme og operationelle programmer og/eller enhedsprogrammeringsdokumenter.

Generelt understregede Det Europæiske Råd på mødet i Lissabon den 23.-24. marts 2000 i overensstemmelse med sin konsekvente holdning, at menneskene er Europas største aktiv og bør være centrum for EU's politikker. Det gav også udtryk for, at det er altafgørende at investere i mennesker og udvikle en aktiv og dynamisk velfærdsstat, både

for Europas plads i den videnbaserede økonomi og for at sikre, at fremkomsten af denne nye økonomi ikke øger de eksisterende sociale problemer såsom arbejdsløshed, social udstødelse og fattigdom. I overensstemmelse hermed understregede det endvidere på mødet i Stockholm den 23.-24. marts 2001, at lønnet beskæftigelse for kvinder og mænd er den bedste sikkerhed mod fattigdom og social udstødelse.